Document ID: /fineweb-2-swissfilter-quality_10-filterrobots/filtered/01522.jsonl.gz/116

Contacta amb nosaltres
Baixada del Molí, 5
AD500 Andorra la Vella
Principat d'Andorra
Telèfon: + 376 80 88 88 · Fax: + 376 82 88 88
Formulari de contacte
Estat actual dels treballs al Palau de Gel.
Escrit per:
Redacció / Foto: X. Pujol / Comú de Canillo
Les obres al Palau de Gel avancen a bon ritme. Actualment, els treballs se centren en la substitució dels 3.800 metres de la coberta i l’espai de la piscina. Segons s'ha informat des del Comú de Canillo, el centre lúdic esportiu ultima les tasques d’aïllament, impermeabilització i entrada de llum natural al sostre. L’antic aïllament estava molt malmès i s’ha substituït per un de nou amb llana de roca de 20 cm de gruix i una xapa d’alumini. A més, també s’han col•locat una barrera pel vapor així com uns tubs solars que permetran el pas de la llum natural. Pròximament, s’incorporaran un total de 965 plaques solars, el sostre d’un edifici d’Andorra amb més plaques solars instal•lades. De fet, segons ha indicat el cònsol major de Canillo, Francesc Camp a partir del mes de setembre el Palau de Gel funcionarà amb l’energia pròpia elèctrica que genera aquest equipament. Cal tenir en compte que “les despeses més importants del complex son les energètiques, i totes aquestes novetats pel que fa a materials, faran possible un major estalvi energètic”, ha afegit.
Paral•lelament, s’estan executant les obres a la zona de la piscina. Durant el mes de juliol s’ha procedit a enderrocar diferents murs amb l’objectiu d’aixecar noves parets amb més capacitat aïllant. Les tasques durant l’agost també se centren a fer un desnivell menys profund a l’interior de la piscina per tal de disminuir els metres cúbics d’aigua a escalfar, i reduir així la factura energètica. Un cop tot l’espai de la piscina estigui refet, s’instal•laran les diferents atraccions d’aigua com ara els tobogans, que seran una de les grans novetats de la reforma del Palau de Gel. La natació i les noves activitats aquàtiques conviuran com a serveis.
Un cop finalitzi la temporada d’estiu i les diferents estades esportives d’equips internacionals de patinatge artístic començaran els treballs a la pista de gel per incorporar un nou sistema de refrigeració que optimitzarà la producció del gel, una llosa de ciment nova a tota la pista de gel, i canviar la tanca perimetral de la pista per una d’homologada per poder organizar competicions internacionals, entre altres tasques. La corporació comunal estima que les obres acabin a finals de novembre.